Santariškės

Santariškės – Vilniaus miesto dalis, esanti į šiaurę nuo miesto centro, į vakarus nuo Verkių. Vakariniame Santariškių pakraštyje driekiasi Vilniaus-Utenos plentas. Šiaurėje, rytuose ir vakaruose vietovė ribojasi su Verkių regioniniu parku, pietryčiuose – su Verkiais, pietuose – su Jeruzale, vakaruose – su Visoriais. Garsėja viena iš didžiausių ligoninių Lietuvoje (Vilniaus universiteto ligoninės Santaros klinikos). Yra gyvenamųjų namų kvartalas, veikia vaikų darželis.

Istorija ir pavadinimo kilmė 
1976–1983 m. statytas ligoninės kompleksas. Keliais etapais įvairių medicinos įstaigų (VUL SK, NVI, Vilniaus universiteto vaikų ligoninės) pastatais užstatyta pietinė Santariškių dalis.

2004–2011 m. šiaurinėje Santariškių dalyje įkurti keli mažaaukščių gyvenamųjų namų kvartalai – Santariškių namai, Franko namai, Verkių namai ir kt.

Kalbininko Jono Jurkšto nuomone, vietovardis Santariškės yra dirbtinis, išverstas ir padarytas iš lenkiškos formos Zgoda (taika, santaika). Vietovardis Zgoda rašytiniuose šaltiniuose minimas nuo 1938 m., o nuo 1945 m. rašoma sulietuvinta vietovardžio forma Santariškės.

Susisiekimas 
Iki rajono nenutiesta troleibusų linija. Bet Santariškes paprasta pasiekti iš daug Vilniaus vietų.

Iš stoties veža 1G, 2G maršrutai. Taip pat kursuoja autobusai į Pašilaičius, Viršuliškes, Karoliniškes, Lazdynus, Pilaitę, Šeškinę, Birelius, Verkius.

Nuorodos 

 
 Klinikų svetainė

Vilniaus miesto dalys